Her skal de unge på erhvervsskolerne dyste om at blive Danmarks bedste indenfor netop deres fag. Der dystes i 43 forskellige konkurrencefag, f.eks. bager, murer, tjener, kok og frisør, og 17 demonstrationsfag som landmand, chauffør, gartner og skiltetekniker. Her fra Nordjylland sender vi blandt andet den 19-årige tømrer Magnus Torp Villadsen. Magnus skal dyste som en af de allerførste håndværkere i konkurrence. Han skal nemlig 'tyvstarte' i tre timer allerede onsdag eftermiddag, selv om konkurrencerne officielt først begynder torsdag. Sammen med sine fire konkurrenter fra landets øvrige regioner, har Magnus Torp Villadsen 21 timer fordelt på tre dage til at bygge en tro kopi af en såkaldt blide - en kastemaskine fra middelalderen. Magnus har øvet sig de seneste tre uger og har allerede snittet tre øve-kopier. Håbet er at hive guldet hjem til Nordjylland. - Jeg håber, min bliver den bedste opgave i Næstved, men jeg kender ikke til de andre deltagere, så jeg tør ikke sige det. Men jeg er meget spændt. Jeg forventer, det bliver en rigtig god en enestående oplevelse, siger Magnus Torp Villadsen. Det unge håb for de nordjyske erhvervsskoler er da heller ikke i tvivl om, hvad han vil sige til at få en guldmedalje om halsen. - Det vil betyde rigtigt meget. Den er rigtig god at have på CV'et, og det åbner mange muligheder for specialopgaver. Min mester vil da nok også blive rimelig stolt, fortæller Magnus. Alle DM-vinderne i de enkelte fag går direkte videre til Verdensmesterskaberne, der afholdes i Kazan i Rusland til oktober.

Referat:
300 nordjyske lærlinge og elever fra erhvervsskolerne er ved at gøre klar til Danmarksmesterskaberne i skills, der begynder på torsdag i Næstved.